ประกาศสํานักงานคณะกรรมการกํากับหลักทรัพย์และตลาดหลักทรัพย์

ที่ สน. 18/2552

เรื่อง   บุคคลที่เกี่ยวข้องกับผู้ถือหน่วยลงทุนของกองทุนรวมอสังหาริมทรัพย์

เพื่อแก้ไขปัญหาในระบบสถาบันการเงิน กองทุนรวมเพื่อแก้ไขปัญหา

ในระบบสถาบันการเงิน และกองทุนรวมอสังหาริมทรัพย์

และสิทธิเรียกร้อง

 

อาศัยอํานาจตามความในประกาศดังต่อไปนี้

                    (1)  ข้อ 6 แห่งประกาศคณะกรรมการกํากับตลาดทุน ที่ ทน. 21/2552  เรื่อง หลักเกณฑ์เงื่อนไข และวิธีการจัดตั้งและจัดการกองทุนรวมอสังหาริมทรัพย์เพื่อแก้ไขปัญหาในระบบสถาบันการเงิน ลงวันที่ 4 มิถุนายน พ.ศ. 2552

                    (2)  ข้อ 6 แห่งประกาศคณะกรรมการกํากับตลาดทุน ที่ ทน. 22/2552  เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมเพื่อแก้ไขปัญหาในระบบสถาบันการเงิน ลงวันที่ 4 มิถุนายน พ.ศ. 2552

                    (3)  ข้อ 7 แห่งประกาศคณะกรรมการกํากับตลาดทุน ที่ ทน. 23/2552  เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์และสิทธิเรียกร้อง ลงวันที่ 4 มิถุนายน พ.ศ. 2552

                    สํานักงานออกข้อกําหนดไว้ดังต่อไปนี้


ข้อ ๑ ในประกาศนี้

                    (1)  “ประกาศที่ ทน. 21/2552”  หมายความว่า   ประกาศคณะกรรมการกํากับตลาดทุน ที่ ทน. 21/2552 เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์เพื่อแก้ไขปัญหาในระบบสถาบันการเงิน ลงวันที่ 4 มิถุนายน พ.ศ. 2552

                    (2)  “ประกาศที่ ทน. 22/2552”  หมายความว่า   ประกาศคณะกรรมการกํากับตลาดทุน ที่ ทน. 22/2552  เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมเพื่อแก้ไขปัญหาในระบบสถาบันการเงิน ลงวันที่ 4 มิถุนายน พ.ศ. 2552

                    (3)  “ประกาศที่ ทน. 23/2552”  หมายความว่า   ประกาศคณะกรรมการกํากับตลาดทุนที่ ทน. 23/2552  เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์และสิทธิเรียกร้อง ลงวันที่ 4 มิถุนายน พ.ศ. 2552

                    (4)  “ผู้ถือหน่วยลงทุน”  หมายความว่า   ผู้ถือหน่วยลงทุนของกองทุนรวมตามข้อ 6 แห่งประกาศที่ ทน. 21/2552  ข้อ 6 แห่งประกาศที่ ทน. 22/2552  และข้อ 7 แห่งประกาศที่ ทน. 23/2552

                    (5)  “บริษัทจัดการ”  หมายความว่า  บริษัทหลักทรัพย์ที่ได้รับใบอนุญาตประกอบธุรกิจหลักทรัพย์ประเภทการจัดการกองทุนรวม


ข้อ ๒ ให้บุคคลดังต่อไปนี้ เป็นบุคคลที่เกี่ยวข้องตามที่กําหนดไว้ในข้อ 6 แห่งประกาศที่ ทน. 21/2552  ข้อ 6 แห่งประกาศที่ ทน. 22/2552  และข้อ 7 แห่งประกาศที่ ทน. 23/2552 ซึ่งต้องนับการถือหน่วยลงทุน หรือการเป็นเจ้าของอสังหาริมทรัพย์ หรือการเป็นเจ้าหนี้แห่งสิทธิเรียกร้องของบุคคลดังกล่าว เข้ากับการถือหน่วยลงทุน หรือการเป็นเจ้าของอสังหาริมทรัพย์หรือการเป็นเจ้าหนี้แห่งสิทธิเรียกร้องของผู้ถือหน่วยลงทุน

                    (1)  บุคคลที่ถือหรือมีหุ้นในผู้ถือหน่วยลงทุน ไม่ว่าโดยทางตรงหรือทางอ้อมเกินกว่าร้อยละสิบของจํานวนหุ้นที่จําหน่ายได้แล้วทั้งหมดของผู้ถือหน่วยลงทุนนั้น

                    (2)  นิติบุคคลที่มีผู้ถือหน่วยลงทุนถือหรือมีหุ้นไม่ว่าโดยทางตรงหรือทางอ้อมเกินกว่าร้อยละสิบของจํานวนหุ้นที่จําหน่ายได้แล้วทั้งหมดของนิติบุคคลนั้น

                    (3)  คู่สมรสหรือบุตรที่ยังไม่บรรลุนิติภาวะของผู้ถือหน่วยลงทุนหรือของบุคคลตาม (1)


ข้อ ๓ เพื่อประโยชน์ในการพิจารณาการถือหรือมีหุ้นโดยทางอ้อมตามข้อ 2(1) และ (2)  หากบริษัทจัดการจัดส่งโครงสร้างการถือหุ้นที่เกี่ยวข้องไม่ว่าในชั้นใด ๆ กับผู้ถือหน่วยลงทุนหรือผู้ที่จะเป็นผู้ถือหน่วยลงทุนให้สํานักงานพิจารณาแล้วและสํานักงานมิได้แจ้งเป็นประการอื่นภายในสิบห้าวันนับแต่วันที่บริษัทจัดการจัดส่งข้อมูลดังกล่าวต่อสํานักงาน  ให้ถือว่าการถือหรือมีหุ้นของบุคคลตามโครงสร้างการถือหุ้นที่ส่งมานั้นไม่เป็นการถือหุ้นโดยทางอ้อมตามข้อ 2(1) และ (2)

                    ในกรณีที่ข้อมูลตามวรรคหนึ่งเปลี่ยนแปลงไป  บริษัทจัดการจะถือเอาประโยชน์ตามวรรคหนึ่งต่อไปไม่ได้ 


ข้อ ๔ ให้บรรดาคําสั่งและหนังสือเวียนที่ออกหรือวางแนวปฏิบัติตามประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 8/2544  เรื่อง บุคคลที่เกี่ยวข้องกับผู้ถือหน่วยลงทุนของกองทุนรวมอสังหาริมทรัพย์และสิทธิเรียกร้อง ลงวันที่ 5 กุมภาพันธ์ พ.ศ. 2544 ซึ่งใช้บังคับอยู่ในวันก่อนวันที่ประกาศนี้ใช้บังคับ ยังคงใช้บังคับได้ต่อไปเท่าที่ไม่ขัดหรือแย้งกับข้อกําหนดแห่งประกาศนี้ จนกว่าจะได้มีคําสั่งและหนังสือเวียนที่ออกหรือวางแนวปฏิบัติตามประกาศนี้ใช้บังคับ


ข้อ ๕ ในกรณีที่มีประกาศฉบับอื่นใดอ้างอิงประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 8/2544  เรื่อง บุคคลที่เกี่ยวข้องกับผู้ถือหน่วยลงทุนของกองทุนรวมอสังหาริมทรัพย์และสิทธิเรียกร้อง ลงวันที่ 5 กุมภาพันธ์ พ.ศ. 2544  ให้การอ้างอิงดังกล่าวหมายถึงการอ้างอิงประกาศฉบับนี้


ข้อ ๖ ประกาศนี้ให้ใช้บังคับตั้งแต่วันที่ 16 กรกฎาคม พ.ศ. 2552 เป็นต้นไป


ผู้มีอํานาจลงนาม - ประกาศ ณ วันที่ 30  มิถุนายน  พ.ศ. 2552 

 

 

(นายธีระชัย  ภูวนาถนรานุบาล)

เลขาธิการ

สํานักงานคณะกรรมการกํากับหลักทรัพย์และตลาดหลักทรัพย์


หมายเหตุ - \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 : เหตุผลในการออกประกาศฉบับนี้  คือ เนื่องจากได้มีการปรับปรุงประกาศคณะกรรมการกํากับหลักทรัพย์และตลาดหลักทรัพย์ เพื่อให้เป็นไปตามพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551 ดังนั้น จึงเห็นควรออกประกาศเพื่อทดแทนประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 8/2544  เรื่อง บุคคลที่เกี่ยวข้องกับผู้ถือหน่วยลงทุนของกองทุนรวมอสังหาริมทรัพย์และสิทธิเรียกร้อง ลงวันที่ 5 กุมภาพันธ์ พ.ศ. 2544  จึงจําเป็นต้องออกประกาศนี้